Pyreneittenkoira

Pyreneittenkoira () on laumanvartijarotu, joka on kotoisin Ranskasta, Pyreneiden vuoristosta. Se kuuluu FCI:n roturyhmään 2. Vuonna 2018 se oli Ranskassa 17. suosituin paikallinen rotu - listauksessa se on 18. suosituin, mutta tämä johtuu ainoastaan siitä, että virallinen listaus laskee myös madagaskarilaisen coton de tuléarin ranskalaiseksi roduksi.

Ulkonäkö 

Pyreneittenkoira on suuri, vaikuttava ja vahva koirarotu. Se on hieman korkeuttaan pitempi. Silmät ovat pienet ja mantelinmuotoiset - väriltään meripihkan ruskeat. Ilmeen tulisi olla älykäs ja katseen lempeä sekä hieman uneksiva. Pyreneittenkoiran kaula on hyvin vahva, mutta melko lyhyt. Häntä on tuuhea ja sen kärjessä on mieluiten J:n muotoinen koukku. 

Turkki on hyvin paksu, karva on melko pitkää ja taipuisaa. Se on myös itsestään puhdistuva eli hiekat yms varisee turkista sen kuivuessa tai harjattaessa. Turkki ei siis vaadi paljoa pesua ja etenkään ulkokoirana elävää koiraa ei tulisikaan pestä usein että sen karva säilyy hyvälaatuisena ja hylkii kosteutta/likaa (ulkokoiran turkin tulisi olla hieman rasvapintainen ja karhea, ei silkkisen villava ns pentukarva). 
Muuten koira tietenkin vaatii hoitoa, esim tassuanturoiden välisiä karvoja joutuu yleensä lyhentämään säännöllisesti ja turkkia on syytä harjata viikottain ettei siihen muodostu pahoja takkuja. 

Muiden paksuturkkisten ja runsaspohjavillaisten rotujen tapaan pyrrellekin voi tulla ns hotspotteja ihoon, jos sen karvanlaatu on huono, tai se joutuu elämään jatkuvasti kosteissa oloissa tai sitä pestään liian usein kuivaamatta pohjavillaa huolellisesti esim hiustenkuivaajalla. 

Väritys on valkoinen, jossa voi mahdollisesti olla suden- tai mäyränharmaita, vaaleankeltaisia tai oransseja merkkejä esimerkiksi päässä ja hännän tyvessä.

Luonne ja käyttäytyminen 
Pyreneittenkoiran pääasiallinen käyttötarkoitus on ollut, ja on osin edelleenkin kotieläinlaumojen suojelu suurpetoja vastaan. Nykyään pyreneittenkoirat toimivat kuitenkin pääosin seurakoirina ja pihan vahteina. Vahtivietti ilmenee yhä melko voimakkaana.

Laumanvartijaksi aiotun yksilön pitää päästä elämään ensisijaisesti vartioitavien kotieläinten pariin jo varhaisella sosiaalistamiskaudella 7-12 viikon ikäisenä. Parhaita yksilöitä laumanvartijaksi ovat yleensä rauhalliset ja hieman syrjäänvetäytyvät pennut. Täytyy välttää, ettei koira leimaudu ensisijaisesti ihmisiin. 
Siksi työkoiraksi tarkoitettu pentu elää vain eläinten parissa, lampolassa tai navetassa, ja siellä aluksi omassa turvallisessa aitauksessaan. Eläinten pitää ehtiä tottua toisiinsa, eikä pentu saa tallautua eläinten jalkoihin. Puolivuotisena koiran voi jo ottaa mukaan laitumelle, mutta yksin se ei voi ottaa vastuuta laumanvartioinnista ennen kuin aikuistuu.

On hyvä huomioida, ettei 1 koira riitä turvaamaan esim. suurempaa lammaslaumaa susilta, vaan vartioivia koiria pitää olla vähintäänkin 2-3. Usein työkäyttöön kannattaakin valita kerralla 2 pentua. 

Rotu kehittyy muiden suurten rotujen tavoin varsin hitaasti ja sen voidaan sanoa olevan henkisesti täysin kypsä noin 1.5-2 vuotiaana ja fyysisesti kypsä 2-3 vuotiaana.

Pyrre on hyvä perhekoira, mutta ei toimi palveluskoiramaisen tottelevaisesti, joten sitä ei voi esimerkiksi pitää vapaana yleisillä alueilla. Muiden laumanvartija rotujen tapaan sillä ei ole juurikaan miellyttämisenhalua.    Omistajilleen ja omalle laumalleen rotu on ystävällinen, pitkäpinnainen ja uskollinen. 

Pyrre omaa kuitenkin usein melko vahvan ja itsenäisen luonteen joka vaatii kasvuaikana omistajalta paljon ymmärrystä, huumorintajua sekä johdonmukaisuutta. Jotkut yksilöt saattavat kokeilla teini-iässä asemaansa lauman hierarkiassa tai karkailla jos siihen avautuu tilaisuuksia. Paikkaansa koettelevaa koiraa ei tule yrittää hallita väkivalloin ja huutaen, vaan koiran kunnioitus tulee saavuttaa luotettavalla rauhallisuudella, ennakoimalla, periksiantamattomalla auktoriteetilla ja oveluudella. 

Pyrre voi olla välinpitämätön tai varautunut vieraita kohtaan, se on myös ns pehmeä koira, eli muistaa niin hyvät kuin huonot asiat pitkään. Tästä syystä on ensiarvoisen tärkeää huolehtia koiran totuttamisesta jo nuorena niin vieraisiin ihmisiin ja heidän käsittelyyn, kuin vieraisiin paikkoihinkin. Pitää pyrkiä huolehtimaan, että se saa kasvuaikana asioista lähinnä positiivisia kokemuksia. 

Rotu ilmoittaa herkästi kuuluvalla haukullaan ympäristön tapahtumista ja kulkijoista. Jos koira elää ulkona tämä piirre yleensä korostuu ilta ja yöaikaan ja vielä entisestään se korostuu jos koira on liian vähäisen aktiviteetin/liikunnan takia turhautunut. Tämän piirteen vuoksi rotu ei sovellu erityisen hyvin taajamaan omakotitaloon, ainakaan ulkokoiraksi. 

Rotu on siis varsin aktiivinen ja tarvitsee tilavan ja hyvin aidatun (noin 2 m korkeat aidat) alueen jossa se saa juosta, liikkua ja vahtia vapaasti tai vaihtoehtoisesti reipasta hihnassa ulkoilua päivittäin. Missään nimessä se ei ole tyytyväinen jos se joutuu asumaan pienessä pihahäkissä, tai ei muuten saa riittävästi liikuntaa. Parhaimmillaan rotu onkin maaseudulla, isolla aidatulla tontilla. 

Turkkinsa puolesta pyreneittenkoita pärjää varsin hyvin ulkonakin, kunhan sillä on käytössään lämpöeristetty kuiva koppi ja tilaa pitää itseään liikkeessä ja lämpimänä.

Pyreneittenkoiraa harkitsevan, ja etenkin työkoiraksi ottavan, on ehdottomasti syytä perehtyä laumanvartijakoirien erityispiirteisiin ennen koiran ottamista.

Historia 
Pyreneittenkoira on hyvin vanha koirarotu: se tunnettiin jo keskiajalla. Keskiajalla niiden tehtävänä oli vahtia linnoja. Pyreneittenkoirasta tuli suosittu esimerkiksi Ludvig XIV:n hovissa. Rotu polveutuu mahdollisesti tiibetinmastiffista, joita kulkeutui paimentolaisten matkassa Venäjän kautta Eurooppaan.

Rotu populaarikulttuurissa 
Pyreneittenkoira ”Belle” tuli tunnetuksi 1960-luvulla Suomessakin esitetystä ranskalaisesta televisiosarjasta Belle ja Sebastian. Samanrotuinen koira esiintyy myös tarinasta 2010-luvulla tehdyssä samannimisessä näytelmäelokuvassa (2013).

Lähteet 
 Ulla Kokko: Koirien pikkujättiläinen. WSOY 2004. 
 Kennelliiton rotumääritelmä (pdf)

Viitteet

Aiheesta muualla 

Suomen Kennelliitto: Pyreneittenkoira
Koirat.com: Pyreneittenkoira

FCI 2 Pinserit, snautserit, molossityyppiset ja sveitsinpaimenkoirat
Paimenkoirat
Vuoristokoirat
Ranskalaiset koirarodut
Baskimaan koirarodut
Seulonnan keskeiset artikkelit
 WWF - Laumanvartijakoirien käyttöopas